Správa zo zahraničnej pracovnej cesty
1. Účastník ZPC: Prof. RNDr. Jozef Noga, DrSc.
Výpočtové stredisko  SAV, Dúbravská cesta 9, 845 35 Bratislava	
2. Zahraničná pracovná cesta:
AMSTERDAM, HOLANDSKO, cesta vykonaná v dňoch 18. 9. – 20. 9. 2016. Účelom cesty bola účasť na 22th PRACE AISBL Council Meeting 19. 9. 2016 (ďalej Rada PRACE), ktorý sa konal vo WTC Schiphol  Business & Conference Center, Amsterdam. V zmysle zásad práce PRACE si náklady spojené s cestou svojho zástupcu financovala každá krajina sama. 
3. Rámcový program pobytu:
Cesta sa uskutočnila na pozvanie elektronickou formou tajomníkom Rady PRACE Dr. Serge Bogaertsom. Program zasadnutia je uvedený v prílohe 1. 
4. Stručný priebeh rokovaní:
Po otvorení a privítaní účastníkov predsedom Rady (prof. Anwar Osseyran), sa postupne preberali témy 25 bodového schváleného programu. Bližšie informácie a pôvodné návrhy uznesení sú v elektronickej prílohe 2. Drobné zmeny vo finálnych uzneseniach budú zakomponované do finálnej zápisnice. Zo sumáru preberaných bodov programu  vyberám:
	V prvom bloku „A. Inštitucionálne body“ (1-6) i) sa schválila agenda súčasného zasadnutia Rady, ii) sa schválila zápisnica z predchádzajúceho zasadnutia Rady vo Frankfurte (príloha 3); iii) tajomník Rady v krátkosti informoval o stave plnenia úloh a uznesení predchádzajúcej Rady – podrobná informácia je súčasťou prílohy 2.
	Druhý blok (body B 7-9) bol venovaný konkrétnym materiálom  ohľadne budúceho fungovania organizácie v etape PRACE 2.0, po zapracovaní pripomienok a námetov z predchádzajúcich rokovaní. Po prednesených správach a analýzach pracovných skupín, diskusia k týmto bodom bola dominujúca. Pozitívom bolo najdenie všeobecného konsenzu pre fungovanie 2. etapy PRACE – PRACE 2.0, vrátane schválenia dokumentov “PRACE 2 Program” (príloha 4); “Prace 2 bussiness model” o spôsobe príspevku a úrovniach členstva (BM, príloha 5), s predbežným vyčíslením (maximálneho) členského príspevku na najbližšie 3 roky, ktorý bol oproti predchádzajúcim návrhom, kde sa nenašiel konsenzus výrazne pozmenený. Podstata návrhu spočíva v rozdelení členských krajín na “hosting” (HM), t. j. tie, ktoré poskytujú infraštruktúru na úrovni TIER0, “General Partners” (GP), t. j. partnerov, ktorí prispievajú do PRACE podľa úrovne členstva, a podľa tejto úrovne sa budú môcť zúčastňovať využívania tejto infraštruktúry v rámci dohodnutej kapacity poskytnutej do PRACE, a “member only” partner, ktorý ostáva formálne členom PRACE s veľmi obmedzenými právami a bez možnosti požadovať priamo účasť na využívaní TIER0. Plnohodnotné je štandardné členstvo umožňujúce plnohodnotnú účasť krajiny, bez individuálnych obmedzení, a rovnako účasť v projektoch H2020 v rámci konzorcia. Pri “limitovanom” členstve s mierne zníženým poplatkom je účasť pri využívaní aj účasť v projektoch limitovaná na kvótu, ktorá z platby vyplynie. Púhe členstvo “member only” znamená zostať s PRACE v kontakte, ale uchádzať sa o aktívnu participáciu možno iba ako spoluriešiteľ projektu z krajiny so “štandardným” členstvom. Dôležitým prvkom Programu a BM je, že namiesto priameho uhrádzania nákladov na prevádzku, sa bude PRACE podieľať na financovaní 5 špičkových tímov zameraných na rozvoj softvéru v oblasti vysokovýkonného počítania a paralelizácie (High level support teams –HLST). Tímy by boli alokované v lokalitách HM, pričom model umožňuje i priame spolufinancovanie z programov EÚ. Celkový príspevok GP na HLST bude 2.31 M€ za rok 2017, 2.64 M€ v r. 2018 a s plnou kapacitou v r. 2019 dosiahne  3.3 M€. Predbežné nápočty, s 20% navýšením (pre prípad, keby niektoré krajiny zvolili limitované členstvo) sú v prílohe 5. Spolu s bázickým členským príspevkom bude celkový členský príspevok SR maximálne na úrovni 60.468 €.  
	Aby mohla Rada PRACE už v súčasnosti začať s výzvou na predkladanie návrhov VT projektov pre počítanie v rámci predkladaného PRACE 2 programu (Call 14), potrebuje mať prehľad o členoch v rámci uvedeného modelu. Rada PRACE sa musí ubezpečiť, že členské krajiny neupustia od úmyslu zotrvať v PRACE, a že nový prekladaný model pre druhú fázu jestvovania PRACE je pre ne akceptovateľný. Z tohto dôvodu sú jednotlivé členské štáty vyzvané opätovne potvrdiť svoj úmysel zotrvať v členstve aj v rámci programu PRACE 2, ako aj potvrdiť prísľub úhrady členského na rok 2017. List s vyčíslením členského pre SR, ktorý by mal byť doručený na sekretariát PRACE (aspoň v elektronickej forme) je uvedený v prílohe 6 a bol na SVV MŠVVaŠ doručený bezprostredne po rokovaní Rady. Podobný list bol minulý  rok už raz odoslaný, viazal sa však na model fungovania PRACE na inej báze, s podstatne vyšším príspevkom (pre SR to bolo 130000 EUR). Tento však stratil svoju platnosť, nakoľko predkladaný model nebol prijatý do stanoveného termínu február 2016.
	Blok C (bod 10-12) bol venovaný informáciám o zložení viacerých orgánov PRACE: Rada riaditeľov  požiadala o predĺženie mandátu do 31. marca 2017, dokedy sa očakáva podpis dohody PRACE 2; informácii o novom zložení vedeckého riadiaceho výboru a tiež prístupového výboru. 
	Blok D (body 13-14) boli venované finančným správam PRACE: výzve na predkladanie návrhov na “Cenu Promethea” za  prelomové výsledky získané prostredníctvom vysoko-výkonného počítania s dotáciou 5K€; návrhu rozpočtu na rok 2017.  Návrh rozpočtu však nebol prijatý, nakoľko na jeho definitívne schválenie bude potrebné počkať až po doručení prísľubov od členských štátov. Bol však schválený bázický (vzhľadom na predchádzajúce úspory stále redukovaný) členský príspevok na úrovni 40k€. 
	Blok E (body 15-18) priebežným správam orgánov PRACE. Bod 15 bol technického rázu a zaberal sa spôsobom výberového konania na miesto výkonného riaditeľa PRACE AISBL. Bod 16 sa venoval správe riadiaceho výboru o pripravovaných aktivitách PRACE a účasti PRACE AISBL v projektoch. Správa vedeckého riadiaceho výboru v bode 17 bola zameraná najmä na zlepšenie a sprehľadnenie výberového proces. Správa priemyselného poradného výboru (IAC) v bode 18 sa týkala najmä požiadavky zahrnutia jeho aktivít do projektu PRACE-4IP s cieľom akcelerovať adaptáciu priemyslu v oblasti využívania HPC – Rada podporila úmysel a navrhuje priamu diskusiu medzi IAC a hlavnými riešiteľmi projektu.
	Blok F (body 19-22) V bode 19 vedúci projektu PRACE-4IP informoval bezproblémovom priebehu po úspešnej evaluácii priebežnej správy v polovici obdobia riešenia projektu a podal technické informácie ohľadom ďalšieho pokračovania projektu.  Body 20 a 21 sa týkali okrajovej účasti PRACE v projektoch EXDCI a EOSC. V bode 22 odznela veľmi stručná informácia o alternatívnom programe DECI, t. j. zdieľania výpočtových kapacít (najmä architektúr) na úrovni Tier-1.
	Blok G (23-25) tvorili formálny záver zasadnutia Rady.
5. Odporúčané závery:
Závery, odporúčania a uznesenia Rady PRACE sú zhrnuté v prílohách č. 2 a 3. Na ich základe, a na základe predchádzajúcich uznesení je potrebné podporiť úsilie o vypracovanie finálnej verzie obnovenej dohody o PRACE2. 
6. Prehľad prinesenej dokumentácie a miesto jej uloženia
Prílohy 1 – 5 v elektronickej forme, zaslané aj na Sekciu vysokých škôl, vedy a výskumu MŠVVŠ. Všetky materály pre zasadnutie Rady nie je účelné distribuovať, ale na požiadanie sú k dispozícii u delegáta.
7.   Osobitne vyhodnotený očakávaný prínos ZPC
Najdôležitejším prínosom je finálne schválenie modelu pre fungovanie PRACE v druhej etape (PRACE 2.0). SR už v r. 2015  predbežne potvrdila úmysel zotrvať v PRACE ako plnoprávny člen. Podľa schváleného modelu a najnovších kalkulácií je pre toto členstvo pre najbližšie roky potrebné počítať so sumou 60468 € na rok 2017, 63392 € na r. 2018 a 69240 € na r. 2019. Účasťou SR v organizácii PRACE prostredníctvom Výpočtového strediska SAV ako koordinátora vysokovýkonného vedeckého počítania v SR, však zostáva aj aktuálna možnosť čerpať prostriedky z projektov HORIZON 2020, ktorých žiadateľom je/bude konzorcium národných inštitúcií združených v PRACE, z výzviev, ktoré sú de facto dedikované pre tento účel. To sa už zhruba rok úspešne deje prostredníctvom projektu PRACE-4IP. SR sa prostredníctvom  VS SAV intenzívne podieľalo i na príprave projektu PRACE-5IP ako platný člen konzorcia, pričom PRACE-5IP je už v štádiu pred uzatvorením Zmluvy. Projekt začne 1.1.2017 s dobou trvania 28 mesiacov a s dotáciou 15M€ pre konzorcium
8.    Spôsob zverejnenia výsledkov ZPC, prenos získaných informácií
Podľa úvahy vedenia Sekcie vysokých škôl, vedy a výskumu MŠVVŠ.
Súhlasím so zverejnením správy na internete
	
Správu vypracoval: prof. RNDr. Jozef Noga, DrSc. 
Dátum: 28. 9. 2016
Správu schválil: